perlehyacint
Perlehyacinter er en slægt af løgplanter i aspargesfamilien. Der kendes ca. 76 arter, som er udbredt i Centraleuropa, Middelhavslandene og Vestasien.
Alle plantens blade udgår fra løget, og de blå, kugleformede blomster sidder i en klase. Blosterbladene er indbyrdes sammenvokset og har kun en lille åbning til blomstens indre, der indeholder seks støvblade og én griffel. Nogle arter har langstilkede sterile blomster i spidsen af klasen.
5-10 arter dyrkes som prydplanter, der blomstrer i det tidlige forår, eller anvendes til fremstilling af parfume.
I Danmark er perle- eller druehyacint (Muscari botryoides) og duskhyacint (M. comosum) de mest almindeligt dyrkede arter.